**Ocheanul**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când eram mic,

Cineva îmi dădu un ochean.

Cu el

Toate

Eu le măream.

Măream fărâma de azimă

În patruzeci şi şapte,

Până când

Puteam să rup din ea

Jumătate.

Măream şi adânceam

Valurile Prutului,

Până când

Mă temeam să intru în ele.

Măream pe „cartinci”

Oameni cu mustăţi,

Până când vedeam grădina

Umplându-se ca de spice

De mustaţa lor.

Măream vorbele,

Până când sunau

Ca un clopot bisericesc.

Măream tăcerea,

Până când în căpiţa de paie

Auzeam cum respiră spionii…

Nu ştiu cum şi de unde

Băiatul meu

A scos ieri

Acea jucărie veche.

Azi dimineaţă

Am sfărâmat ocheanul.